## Infraestructures duplicarà la via del TRAM d’Alacant entre l’Albir i Altea

*** Salomé Pradas ha assegurat que aquesta actuació “pretén millorar les freqüències i el servei que es presta a les persones usuàries a la comarca de la Marina Baixa”
* El pressupost inicial serà de 14.698.165,43 euros, IVA inclòs; el termini d’execució serà de 24 mesos, i les obres disposen de finançament europeu**

La Conselleria de Medi Ambient, Aigua, Infraestructures i Territori duplicarà la via del TRAM d’Alacant entre el baixador de l’Albir, al municipi de l’Alfàs del Pi, i l’estació d’Altea, en la població d’Altea, a més de la construcció d’un encreuament tècnic a l’Albir, a fi de millorar la circulació dels trens.

Per a dur-ho a terme, ha licitat, a través de Ferrocarrils de la Generalitat Valenciana (FGV), l’execució de les obres amb un pressupost inicial de 14.698.165,43 euros, IVA inclòs, en uns treballs que es desenvoluparan durant 24 mesos en dues fases: la primera serà el punt d’encreuament, amb una inversió de 9.656.188,24 euros, i 24 mesos de termini; la segona, la duplicitat de la via, que suposarà un desembossament de 5.041.977,19 euros, totes dues amb l’Impost del Valor Afegit inclòs, i un termini solapat al primer de 16 mesos.

La duplicació de via es produirà en una longitud de 3,33 quilòmetres, entre els quals s’inclouen els 332 metres del viaducte de Cap Blanc. Tot el projecte disposa de finançament de la Unió Europea.

La consellera de Medi Ambient, Aigua, Infraestructures i Territori, Salomé Pradas, ha assegurat que aquesta actuació és “imprescindible per a millorar els temps de recorregut entre Benidorm i Dénia”, que pretén “millorar les freqüències i el servei que es presta als usuaris en la xarxa d’Alacant, especialment als residents i els visitants de la Marina Baixa, que veuran millorat de manera notable el transport ferroviari a la seua comarca i podran gaudir d’una alternativa a la mobilitat respectuosa amb el medi ambient, que permet reduir les emissions de manera integrada en un entorn de gran valor paisatgístic”.

En opinió de la titular d’Infraestructures, “aquesta actuació, juntament amb unes altres que s’estan desenvolupant o s’emprendran pròximament, suposaran una important millora en les freqüències i en el servei que presta TRAM d’Alacant, i deixaran patent l’aposta de la Generalitat per les comarques de les dues Marines, tant l’alta com la baixa”.

La duplicació de via en el tram Albir-Altea comporta els avantatges de l’augment de la fiabilitat dels serveis prestats per TRAM d’Alacant per l’existència de via doble, que permet el manteniment de les circulacions en cas que hi haja un tall de via a causa d’una incidència o a treballs de manteniment, així com l’increment de la fiabilitat d’aquests serveis en permetre l’encreuament dels trens en plena via, qüestió que redueix la possibilitat de transmissió de retards d’un tren a les unitats en sentit contrari amb què es creua durant el seu trajecte.

Fecha: 14/08/2023